Q=13	C=11	SS=0	LS=0	PS=0	DC=0	LC=0	SD=0	BS=1	G0=103	G1=52	G2=16	DLID=ctd_Latn	BODY=Muh ciil Melbourne – 12 ~ Hau Za Cin :: ZOMI DAILY\nposted on 7 October 2015 at 8:29 am Lomkholna: Article, Hauzacin\nMuh ciil Melbourne – 12\nPicnic nuamtak ka pai khit uh ciang cidam in inn tungin ka tawldam uh a, kisil siang sitset in neutung pan ka lunglut leh ka uk, nuam ka sak mahmah football kimawl en dingin Pu Sawm Thang leh David Ngalliam tawh ka tonkhia uh hi. Tuni kimawl dingte pen Melbourne Victory Football Club leh Central Coast Mariner acihte uh hi a, A-League or Australian Football League ah a siam mahmahte ahi uh hi. Melbourne FC te tualpi pen mihing tul sawmthum tut theihna hi a, Etihad Stadium kici hi. England ah zong a min kibatpih stadium khat om hi (Manchester City home ground).\nSangkah cil pan football ka suih hi a, tuni bel a sui hilo in a en ding ka himawk hi! Ka pa in a neu lai un “bawhlung mul” sui ung a ci uh a, tua pen a ki khuanung theih ciang tulai a Tennis Ball te na hi dan hi!! England pan hong kipua Lawn Tennis Ball na hi leltak hi. Football zong England pan hong piang ahih mah bangin tua hun laiin football ngeina muh ding hamsa hi ding hiven Tennis Ball khawng na sui maimai dan uh hi. India leh Kawlgam te pen England kumpinu in zawhthawh thu tawh hong ukcip gawp lai ahih manin amau England van leh na te, amau ngeina leh kimawlna te zong hong pua lut den cihdan hi (tun i theih kikkik ciang). Tua lak ah ka neu lai un ka pi in Queen Victoria lim a tuang Hai, Niangbel, Sumsik cih khawng na nei uh hi. Ekseu in sia khinta hi. Tua pen sawt nai hetlo, kum 1979 leh 1984 kikal khawng himawk hi. Tua hun tanin zong England kumpinu hun laia van kizangte a kisia, ahih hang a kipai ngamlo kikem (bawmsia sungah) tengtang mawk hi. Japan gal lai siklukhu zong hon khat kinei napi Vuttui khaihna in kizang a, vuttui in zo lua mahmah ahi diam ekseu in vang in kisia in muat mang khin hi. Galkap khedap leh Mawtaw pei sia, siksia cihte mikangte sul nung muh theih tampi na om hi.\nKa pa in bawhlung dingin puansia hong kaan sak a, khautang tawh hoihtak kikan phitphet in a khauh mahmah in kigakcip hi. Tua pen suangden bawhlung in zong kizang a, suih ding bawhlung in zong kizang hi. [I theih kikkik leh suangden bawhlung pen tulai Cricket kimawlna dan ana himawk hi! I theihloh kal in Cricket khawng, Football khawng a hun tawh kizui a kizang thei a lum khat peuhpeuh tawh hong kisinsaksak ana himawk hi]. Bawhlung puansia henlom a kibawl pen “puansia bawhlung” kici a, tua mah tualpi laizang ah kisui a, khu ngengngang in kidelh ngeingai hi. A gei ah numeite na awk biakbuak ahih manin nop kisa veve hi. Tua pen Primary sangkah lai hi a, tan 1 pan tan 4 kikal sung khawng hi. Tan 5 kah ciang bel buangnai tawh kibawl bawhlung Rs. 20 mante hong suakta ahih manin tua pen kisui a, balloon bangin pan pian ahih manin tuan vangvang hi. Tualpi pua pial pahpah a, a delh ding bang kituh nuam sem hi. Delh kha leng khatvei tualpi sung lam nga in deihkhop in kisui gega a, tua pen i lungkim ngaungau hi (satisfying).\nLeitung nopna i cih khawng i lungkim taka na khat peuhpeuh i hih ngeungau peuh na hilel a, a lian, a neu a thupi cih bang na hikhin tuanlo hi.\nNinoni nitak lam ahih manin nai 7:00 P.M. ah sui ding pen meileng tawh Ringwood Meileng Khawlna pan 6:00 P.M. in meileng ka tuang uh a, Etihad Stadium omna gei Southern Cross ah ka kum uh hi. Meileng khawlna ah mipi na tam mahmah a Melbourne FC te dial leh puansilhte na silh tengtang uh hi. Tuate muh ciang hong lawp huai mahmah pah a, ki omkhong thei nawnlo in ticket lak mengmeng ding leh a sung lut mengmeng ding bek kingaihsun ta hi. Meileng pan pusuah zong hong ol deksuai nawnlo a, mipi kiphu pian pah litlit hi. Ahi zongin tuazahpi in ka ziakai kei uh hi.\nMeileng pan pusuah phet leh stadium lam manawh a paina ah lamgei khempeuh ah mi na ding suk temtam a, a kingak khawm tawh, a ticket nei khin a lut hun ding ngak tawh, Membership utte min khumna phual leh Bawhlung puan leh vante a lei nuamte adingin a lei theihna munte na om suksuk hi. English Premier TV ah a ki en zel te sangin mi tawmzaw ding tawh kibang napi mipi pen a hunkhop mah om veve mawk hi. Ahi zongin a gei ah MGM Stadium kici Australia ah Stadium lian pen ah zong Footy kimawl ding om ahih manin Australia gam lunglut pen Footy kimawl en ding mi tamzaw hi ding hiven Football lam ah mi a ki galmuh pak teng simloh na kiphu nainai lo mawk hi. A sung ah a en taktak pen 19,643 hiam khawng mah pha veve hi. Mihung tul sawm phial mah tutna ding awng lai cihna hi.\nTicket lei dingin ka kigual uh a, nungak a melhoih simsim nih leh thum zong kigual uh ahih manin ka kigualhpih khangno tangvalno te bel lawp thei mahmah uh hi. Ko a kizui teng thum bel zi neisa vive ka hih manun leh ka zite uh Zolia vive ahih manin mikang nungak cih khawng mitsuan in zong ka nei vet kei uh a, ka cil uh zong phuul beeklo hi! Mite kizom diudeu a kigual a ticket lei a pai khia diamdiam ka muh ciang Shillong ah TITANIC film suak lai a ticket kituh a mipi ka kiphul gawp lai vua ka mansuah Casio nai Rs. 40 tawh ka lei pen bang ka phawk hi. Hih mun ah bel kiphu, kinawk, kituh cih bang omlo in mite mipil gamtat in khat khit khat na pai diamdiam uh hi. “Phawk tawntung na ding” ciin ticket counter, Etihad Stadium cihte tawh maan ka kizaih ziahziah uh hi. Lawmte gel bel a ut hunhun in pai kik thei ding uh a, kei bel ka pai kikhun ding, hih bang bawhlung suihna phual thupi ka muh kik hun ding ka gen khol thei kei hi. Tua manin maan lak theih zah kila in ka kem ut hi. Singapore ah World Cup 2014 Qualifier Singapore VS Jordan, Singapore VS Iraq cihte ka en a, Youth Olympic Football Semi Final cihte ka et hangin hih Melbourne FC stadium ah ka et zah in thupi lo uh hi.\nNa pen, a lunglut mahmahte kiangah kihel leng nuam a, a kilawmsakna cih banga mite in hih tah ci a hih maimaite lak ah kihel nuamlo hi. Pasian thu zong Pasian it takpi te in a gen uh ciang a siam leh siamloh thupi kei a lunglutna uh leh a lungsim uh, Pasian a itna lungsim uh mipi mai ah hong kiluikhia pen thupi a, zaknop in tha kingah hi. Pil man, theih man leh siam man a sep pen ‘entertainment’ hilo ahih manin tha kingahlo hi. Eima lunglutna lam ciat deihtak i hih ciat mah a muhnop, a thangah huai na himawk hi.\nTicket ka ngah uh ciang a gei khawng vel kawikawi, en kawikawi, vak kawikawi in maan kila kawikawi in tua khit ciang sung ka lut uh hi. Mi na tam peuhmah in na awng ngeingai uh a, na kileh ngengngang uh hi; “tunkim ni hiam” cih te pawl hi. Ka tutna ding uh Area 11 Seat 44-46 lam ka zon uh leh na gamla pian a, khe tawh ka pai vitvet uh hi. Mipi lak ah, a gen uh ciang, European gam lam pan hong paite tam pen uh hi kici hi. Australia ah piang, khangkhia te in Footy en zaw uh a, Colonial cuntries pan hong paite in Cricket ukzaw diak uh hi, kici hi. Zomi te zong gamsa vasa vai, beng, kap, thangsiah in a namtui khat peuh delh vauvau gam pan ihih manin sabeng, gamvak, cih lam khawng nuam kisa in sa zong kine thei zaw diak hi. I sangkahna a tuamtek ci pak ni. I khankhiatna, i piangui kibanglo tek hi.\nFootball hong kisui ding hita, ka tutna mun uh zong tung dekta—puan leh vante a zuakna vuah lut in ka en kawikawi uh a Pu Sawm Thang in dial nih lei in kei khat hong pia hi: “Phawk tawntungna ding” mah hipah hi. Tuni dongin ka kem a, ka lupna lukhung gei ah ka khai a, bawhlung uk ka hihna leh ka suah ka khan football kimawl ka et lak ah a muhnop penpen ahihna ka ciamtehna, ka phawkna a suak hi. A lamdang kaht pen a dial pen gollo napi tampi man se hi. Van pen a van in man nei ahih teei hang, a thu in zong man tam zaw sem hi cih hong phawksak hi. Puanza no khat pen tua zah in mun dang ah zuak leng kua man leilo ding hi. Ahi zongin a tung ah lai kigelh, a tungah deihna khat om, hihna khat lak ahih manin bawhlug uk peuhmah in a tam mat mahmah hang lei ngam mawk uh hi. A hun lai in a hun lapa gamtat theih kisam a, a hunlap in vanzuak theih zong kisam hi, cih hong phawksak hi. Ngaihsun siam mahmah ni.\nPhit hong ging in a kipan himai ta hi. A siamzaw, a nehzaw Melbourne te in goal khum thei mahmahlo ahih manin a langlamte in khatvei goal a kap sunsun uh kung sungah lut in GOAL demdam mawk hi. Lamdang. Nungak a melhoih mahmah khat in a lawm ngaih mahmah tangval hausa mahmah khat tawh kitenglo in a gina mello, a kamsiam pongpong, maizum theilo khat tawh a kiten khak bangliang hi; uphuailo, mite upmawh dana pianglo! Ahi zongin i nuntakna leitung zong i upmawh bangin pai khin hetlo a, i duh leh i deih zong kinei khinlo hi. I deih khempeuh kingahlo, i deihloh khempeuh zong kipelh theilo hi. A piang ding khat pen a piang ding bangin piang heel lel mawk hi. A hau nuamte lah hau khinlo, a zawng ut kuamah omta kei leh a pelh khin theilo mihing ihi hi.\nGoal 2 tuak kikhum in kidin hiau mawk uh a, a suih ut a tunglam pan ka gal et dan un bel Melbourne FC in 4-1 bangin zo leh kilawm hi. Ahi zongin tua bang pianglo hi. A kik ciang a hanciam keei uh kullo dia. Goal kap khempeuh lutlo, kungpangpa in a bawhkhiat zong tawmlo, a kapte zong a khe uh tang khinlo. Pasal i kimuan banglo, a gah khempeuh tak kimlo, khuaikai khempeuh tak khinlo cihte himailo diam.\nStadium tungsang lam ah Half-Time sungin ka kah uh leh a tung pan suk et veva hi in nopna khat nei vanglak. Tualpi tungah vasa leng diaidiai tengin hong liah pianpian hikei buang leh a nuam pen mun hiphial mai hi. Ahi zongin a et man tawmzaw a, a kahtoh baih vetlo hi. Lawm kingaite bel votsa pian uh hiding hiam kikawi teta tek ve uh; India pan vaite, kala te hidinga kilawmte zong Australia ah bel mipi muh ah zong kikawi tentan mawk uh hi (a khua lam vuah mipi muh ah khatvei zong kiho ngamlo dingte hive un). “Vasa khahsuah bang” a cih uh bangin suakta kisa keei uh hilo dia. Zomi te zong bel khua lam pan nu leh pa sanggam khuapihte tawh kigamla khin leh khuapi khawngah nungak tangval inn khat sap khawm, lupna khat zang khawm, nupa lah hinai samlo… gen zom dan ding sei o hang…\nA zo zaw omlo in a kidin uh cih pen ka lawmpa khat in football a et nopna a hang khat hi. Minute 90 sung kisui, kidelh, kiphu napi uh a tawpna ah goal khat zong khumlo, a zo zaw cih zong omlo, a nih vua a kisikim hi heel mawk! Et man omlo, thapaih man omlo tawh kibang hi. Ahi zongin a lunglut taktak te in a goal, a result sangin a suih mahmah muhnop kisa hi. A khevik dan, a bawhlung lak dan, a mi khem dan, a mi delh dan, a mi khakcip dan, a mi nan dan, a bawhkheh dan, cihte pawl e. Pawi bawl ciang a pawi hun taktak sang a pawi zat dan ding a kigel dan, a kivaihawm dan cihte pawl e. Nungak ngai hilo napi nungak heel nuamsa pong cih dan e. Goal tampi a kikhum sang a bawhlung suih dan uh muhnop a kisa hizaw hi.\nI nuntakna ah zong bangzah in lawhcing, bangzah in thupi cih sangin bangzah in hanciam, bangzah in kuhkal, bangzah in mite khual cih bang thupi mahmah hi. A gah lawh ding a om khinlo tampi om hi. Ahi zongin a gah lawhloh ding khempeuh nusia leng a dahte dahpih, a nuamte nuampih cihte a kisemlo ding himawk hi. Kipiakkhiatna hi a, nasepna hi. I nuntakna a mainawtsak nasep ahi hi. Football kimawlna ah zong a goal a khumloh uh hang a suih uh, a kidem uh pen a maban mainawtna ding kahlei khat, siksan khat ahi hi.\nBang vai, bang thu a om zong na siksan sik ding pelh ken. Na kahlei kah khial ken. Na mainawt ding khawlcip ken. A gah tuni na lawh loh hang na lawh hun om pelmawh ding hi. Na lawhcin gige loh hang na lawhcin ni om ding hi. A gah bek mit suan ken, a nasep zong hahkat kul hi. Thupha bek deih in a thupha ngahna ding sep ngaplo tawh kibang hi. Thunget sim a a nget ngah loh ciang lungkia hileng thunget kithadah ding hi. Thunget tawpsan kei leng a gah i lawh ni om hamtang ding hi.\nFootball kisui nuamtak ka et hit hiat khit uh ciangin meileng ah ciah dingin ka tuaksuk leuleu uh a, ka kuan lam uh sang mipi na tamzaw in mite zong na maitai zaw uh hi. Khuamial zawh sawtta ahih manin mikang nungakte bang paak biabua ta uh hi (khuamial sung ah paak diak uh hi). Football team ‘fans’ te thapiakna lasak te lamdung ah kiza kawikawi a, gualzo le uh nak thupi sem ding hiven ka ci bek uh hi. Nai 11 hong sat dekta ahih manin Ringwood lam zuan a pai ding meileng om masa pen sungah lut in tutphah tungah ka tu pah uh a, ka mai vuah tangvalno zu kham hiam, bang kham hiam khat a pheituam kal kawm kikek, a sungteeng zong teeng gina mello hiam khat tawh kimaingat kha ka hih manin ka ihmut suak pian tawh a ihmu kineih in a kum masiah ka dak khia khol kei hi (nam sia pian, buan pian, nin nemnum pian ahih manin).\nMikangte zong a hoih vive i sak leh a hici nimnem khawng zong a na om peuhmah himawk ei… Zomi te nuntakna leh nuntakzia hong eng mahmah ding mikang na tam mahmah mawk ei. Zomi te mi hampha i hi a, mi i phaklah na om tuan hetlo hi cih ka mu kikkik hi. Proud to be a Zomi.\nInn tun ciang niangtui leh moh limtak ne in ka tawldam hit hiat uh a, zingciang vai ding holim in hun nuam ka zang uh hi. Life is beautiful.\nPrevious: Aniam penpan Asang pen a tung Mi 4\nNext: Ka muhpak US Gamthu pawlkhat (18) ~ Awn Za Pau